Oʻzbekiston Respublikasi Oʻsimliklar karantini va himoyasi agentligini tashkil etish toʻgʻrisida
(resolution, 2024-02-16)

Oʻsimliklarni zararli organizmlardan ishonchli himoya qilish sohasida davlat boshqaruvini takomillashtirish hamda Oʻzbekiston Respublikasi Prezidentining 2021-yil 15-iyuldagi “Respublikada oʻsimliklar karantini va himoyasi tizimini tubdan takomillashtirish chora-tadbirlari toʻgʻrisida”gi PF-6262-son Farmoni ijrosini taʼminlash maqsadida: 1. 2021 — 2024-yillarda oʻsimliklar karantini va himoyasi sohasini rivojlantirish boʻyicha “yoʻl xaritasi” ilovaga muvofiq tasdiqlansin. 2. Oʻsimliklar karantini va himoyasi agentligi (keyingi oʻrinlarda — Agentlik) Vazirlar Mahkamasi huzuridagi Oʻsimliklar karantini davlat inspeksiyasining huquqlari, majburiyatlari va shartnomalari, shu jumladan xalqaro bitimlari boʻyicha huquqiy vorisi hisoblanadi. 3. Agentlikning oʻz vakolati doirasida qabul qilgan qarorlari vazirliklar, idoralar, joylardagi davlat hokimiyati organlari, shuningdek, xoʻjalik yurituvchi subyektlar va fuqarolar uchun majburiydir. 4. Belgilab qoʻyilsinki Agentlik bosh direktori Oʻzbekiston Respublikasi Prezidenti tomonidan lavozimga tayinlanadi va lavozimidan ozod qilinadi. 5. Agentlikka quyidagi vazifalar yuklatilsin: oʻsimliklar karantini, himoyasi va agrokimyo sohalarida yagona davlat siyosati va nazoratini amalga oshirish; tuproq agrokimyoviy tahlillarini oʻtkazish va qishloq xoʻjaligiga yetkazib beriladigan barcha turdagi mineral va mikrobiologik oʻgʻitlar sifatini nazorat qilish, tuproq va qishloq xoʻjaligi mahsulotlari tarkibidagi pestitsid, nitrat va ogʻir metall tuzlari qoldiqlarini dala sharoitida radiologik-toksikologik tahlillardan oʻtkazish; oʻsimliklar karantini va himoyasida prognoz tizimini takomillashtirish, zararli organizmlarga qarshi kurashning uygʻunlashgan samarali usullarini belgilash hamda ijrosini nazorat qilish, monitoring olib borish, iqtisodiy zarar yetkazishi mumkin boʻlgan zararli organizmlarning respublika hududiga kirib kelishi va tarqalishining oldini olish hamda yoʻq qilish; Oʻsimliklar klinikalari va biolaboratoriyalar tizimini rivojlantirish hamda ularning faoliyatini muvofiqlashtirish; oʻsimliklarni himoya qilishning kimyoviy va biologik vositalari hamda mineral va mikrobiologik oʻgʻitlarning biologik samaradorligi boʻyicha sinovlarni tashkil qilish va roʻyxatdan oʻtkazish, qishloq xoʻjaligida kimyolashtirish va biologik vositalardan foydalanish sohasida normativ, reglament va standartlar ishlab chiqish hamda kimyolashtirish va biologik vositalar realizatsiyasi bilan shugʻullanuvchi subyektlar faoliyatini muvofiqlashtirish; fitosanitar xavfsizlikni taʼminlashda ilmiy, uslubiy va taʼlim salohiyatini rivojlantirish, zamonaviy innovatsion yechimlar, rejalashtirish va boshqarish usullarini joriy etish, ilgʻor texnologiyalar hamda ish usullarini joriy etishda xalqaro hamkorlikni kengaytirish, sohada kadrlarni tizimli qayta tayyorlash va ularning malakasini oshirishni tashkil etish. 6. Agentlik, Qishloq xoʻjaligi vazirligi, Moliya vazirligi, Iqtisodiy taraqqiyot va kambagʻallikni qisqartirish vazirligi, Davlat aktivlarini boshqarish agentligi hamda “Oʻzagrokimyohimoya” AJ va hududiy “Agrokimyohimoya” AJlarni tugatish boʻyicha Respublika komissiyasining quyidagi takliflariga rozilik berilsin: a) tugatilayotgan “Oʻzagrokimyohimoya” AJning Qoraqalpogʻiston Respublikasi, viloyatlar va Toshkent shahridagi: chigirtka va tut parvonasiga qarshi kurash xizmatini “Oʻzagrokimyohimoya” AJning ustav kapitalidagi davlat ulushini kamaytirish hisobiga Agentlikka oʻtkazish; tut parvonasiga qarshi kurash boʻyicha davlat buyurtmasini berish vazifasini Ipakchilik va jun sanoatini rivojlantirish qoʻmitasiga yuklash; b) Oʻsimliklar karantini davlat inspeksiyasining Oʻsimliklar karantini tizimini rivojlantirish jamgʻarmasi negizida Agentlikning Oʻsimliklar karantini va himoyasi tizimini rivojlantirish jamgʻarmasi (keyingi oʻrinlarda — Jamgʻarma)ni qayta tashkil etish; v) Agentlik tizimida: Qishloq xoʻjaligi vazirligi huzuridagi Qishloq xoʻjaligida bilim va innovatsiyalar milliy markazi tizimidagi Oʻsimliklarni himoya qilish ilmiy-tadqiqot instituti va Vazirlar Mahkamasi huzuridagi Oʻsimliklar karantini davlat inspeksiyasi tizimidagi Oʻsimliklar karantini ilmiy-tadqiqot markazi negizida Oʻsimliklar karantini va himoyasi agentligining Oʻsimliklar karantini va himoyasi ilmiy-tadqiqot instituti (keyingi oʻrinlarda — Ilmiy-tadqiqot instituti) va uning mintaqaviy filiallari; Ilmiy-tadqiqot institutining Qoraqalpogʻiston Respublikasi, Andijon, Samarqand, Fargʻona, Xorazm va Surxondaryo viloyatlaridagi filiallari; “Agrokimyo stansiyasi” MCHJ va uning hududiy boʻlinmalari negizida Respublika agrokimyoviy tahlil markazi (keyingi oʻrinlarda — Markaz) va uning hududiy boʻlinmalari; “Respublika oʻquv ishlab chiqarish biolaboratoriyasi” MCHJ va “Respublika “Biosifat” markaziy laboratoriyasi” MCHJ negizida “Biosifat” respublika markazini tashkil etish; Bunda, “Agrokimyo stansiyasi” MCHJ va uning hududiy boʻlinmalarining, “Respublika “Biosifat” markaziy laboratoriyasi” MCHJ va “Respublika oʻquv-ishlab chiqarish biolaboratoriyasi” MCHJning ulushi toʻliq Agentlikka oʻtkaziladi; g) “Agrokimyo stansiyasi” MCHJ hududiy filiallarining laboratoriyalarini modernizatsiya qilish maqsadida sotib olingan zamonaviy laboratoriya asbob-uskunalarini hududiy “Agrokimyohimoya” AJlarning ustav kapitalidagi davlat ulushini kamaytirish hisobiga Respublika agrokimyoviy tahlil markazi va uning hududiy boʻlinmalari balansiga berish. 7. Belgilansinki: 2021-yil 1-avgustdan boshlab Ilmiy-tadqiqot instituti va uning mintaqaviy filiallari xodimlari mehnatiga haq toʻlash, bino va inshootlarini saqlash boʻyicha xarajatlarni moliyalashtirish, shuningdek, joriy xarajatlarini qoplash Davlat budjeti mablagʻlari hisobidan amalga oshiriladi; Ilmiy-tadqiqot instituti va uning mintaqaviy filiallariga ajratilgan xonalarni zarur tashqi muhandislik kommunikatsiyalari hamda infratuzilmasiga ulash, mukammal taʼmirlash va rekonstruksiya qilish hamda moddiy-texnika bazasini mustahkamlash, laboratoriya uskunalari bilan jihozlash ishlari Jamgʻarma hamda xalqaro grant mablagʻlari hisobidan moliyalashtiriladi; Ilmiy-tadqiqot instituti va uning mintaqaviy filiallari xodimlariga Fanlar akademiyasi ilmiy-tadqiqot muassasalarining tegishli lavozimlari uchun belgilangan mehnatga haq toʻlash va moddiy ragʻbatlantirish shartlari qoʻllaniladi; Davlat budjeti mablagʻlari hisobidan Ilmiy-tadqiqot instituti va uning mintaqaviy filiallarini saqlash xarajatlari 2021-yilda Oʻzbekiston Respublikasining respublika budjetidan birinchi darajali budjet mablagʻlarini taqsimlovchi sifatida Agentlikka ajratiladigan mablagʻlar doirasida, 2022-yildan boshlab Oʻzbekiston Respublikasi Davlat budjeti parametrlarida nazarda tutiladi. 8. Belgilab qoʻyilsinki: Ilmiy-tadqiqot instituti, Markaz va “Biosifat” respublika markazi davlat muassasasi shaklidagi yuridik shaxslar hisoblanadi; Ilmiy-tadqiqot instituti va uning mintaqaviy filiallari, Markaz va uning hududiy boʻlinmalari, “Biosifat” respublika markazi, Chigirtka va tut parvonasiga qarshi kurash xizmatlari Davlat budjetidan, Innovatsion rivojlanish vazirligi tomonidan oʻtkaziladigan tanlovlar natijalari asosida ajratiladigan grantlar, ilmiy-tadqiqot ishlarini amalga oshirish uchun shartnomalardan tushum, xalqaro moliya institutlari grantlari, shuningdek, qonun hujjatlarida taqiqlanmagan boshqa manbalardan moliyalashtiriladi; mazkur qarorning 8-bandiga muvofiq tashkil etilgan muassasalar huquqlari, majburiyatlari va shartnomalari boʻyicha ushbu muassasalar tuzilishi uchun asos qilib olingan tashkilotlarning huquqiy vorisi hisoblanadi. 9. Quyidagilar: a) Agentlik faoliyatini moliyalashtirish manbalari etib belgilansin: Oʻzbekiston Respublikasi Davlat budjeti mablagʻlari; Jamgʻarma mablagʻlari; xorijiy (xalqaro) moliya institutlari va boshqa xorijiy donorlarning texnik koʻmak vositalari va grantlari; qonunchilikda taqiqlanmagan boshqa manbalar; b) Jamgʻarma mablagʻlarini shakllantirishning asosiy manbalari etib belgilansin: import va tranzit karantin ruxsatnomalari, xalqaro, ichki va reeksport fitosanitariya sertifikatlari, transport birligini ochish va karantin koʻrigi dalolatnomasi rasmiylashtirilishidan olinadigan toʻlovlar; oʻsimliklarni himoya qilishda qoʻllaniladigan kimyoviy vositalar, mineral va organik oʻgʻitlarni saqlash, realizatsiya qilishni litsenziyalashdan olinadigan toʻlovlar; koʻrsatilgan laboratoriya tahlillari xizmati uchun olinadigan toʻlovlar; zararsizlantirish (fumigatsiya) ishlari oʻtkazish boʻyicha koʻrsatilgan xizmatlar uchun olinadigan toʻlovlar; biolaboratoriyalar faoliyati uchun beriladigan texnik ruxsatnoma va biomahsulot sifati boʻyicha sertifikatlar uchun olinadigan toʻlovlar; kimyoviy va biologik himoya vositalarining biologik samaradorligi boʻyicha oʻtkaziladigan sinovlar uchun olinadigan toʻlovlar; maʼmuriy huquqbuzarlik uchun qonunchilikka muvofiq undiriladigan jarimalar; qonunchilikda taqiqlanmagan boshqa manbalar. Belgilab qoʻyilsinki, Jamgʻarma mablagʻlari Agentlikka yuklangan vazifalar va funksiyalarni hal etish, ilmiy-tadqiqot ishlarini moliyalashtirish, moddiy-texnika bazasini mustahkamlash, mutaxassislarni qayta tayyorlash va ularning malakasini oshirish tizimini takomillashtirish, shuningdek, Agentlik xodimlarini moddiy ragʻbatlantirish uchun yoʻnaltiriladi. 10. Agentlik va uning tizimida yangidan tashkil etilayotgan tashkilotlarning shtat birliklari hamda boshqa xarajatlarini qoplashga qoʻshimcha ravishda talab etiladigan mablagʻlar Davlat budjetining 2021-yil parametrlarida zararkunandalarga qarshi kurashish hamda favqulodda vaziyatlarda hosilni saqlab qolishni taʼminlash bilan bogʻliq xarajatlar uchun koʻzda tutilgan mablagʻlar hisobidan qoplansin. 11. Oʻsimliklarni himoya qilishning yaxlit tizimi yaratilayotganligi va ushbu tizimning faoliyati birinchi navbatda oʻsimliklar zararkunandalari va kasalliklari tarqalishining oldini olishga qaratilganligini hisobga olib, zararkunandalarga qarshi kurashish hamda favqulodda vaziyatlarda hosilni saqlab qolishni taʼminlash bilan bogʻliq xarajatlarni qoplash uchun 2022-yildan boshlab Davlat budjeti parametrlarida Agentlik uchun 50 mlrd soʻm mablagʻ koʻzda tutilsin. 12. 2021-yilning 1-avgustidan boshlab Agentlik va uning hududiy boshqarmalari tomonidan koʻrsatiladigan davlat xizmatlaridan Jamgʻarmaga kelib tushadigan davlat boji va yigʻimi koʻrinishidagi tushumlarning 25 foizidan ortiq boʻlmagan miqdori Agentlik xodimlarini moddiy ragʻbatlantirish uchun yoʻnaltirilsin. 13. Agentlik bosh direktoriga quyidagi huquqlar berilsin: boshqaruv xodimlarining belgilangan umumiy soni doirasida Agentlikning markaziy apparati va uning quyi tashkilotlari tuzilmasiga oʻzgartirishlar kiritish; Qoraqalpogʻiston Respublikasi Oʻsimliklar karantini va himoyasi agentligi, viloyatlar hamda Toshkent shahar oʻsimliklar karantini va himoyasi boshqarmalari, Agentlikka idoraviy mansub tashkilotlar nizomlari va tuzilmalarini, shuningdek, ular boshqaruv xodimlarining belgilangan sonini tasdiqlash; ishlab chiqarish zarurati va ish yuklamasidan kelib chiqib Jamgʻarma mablagʻlari hisobidan qoʻshimcha shtat birliklarini joriy etish; boʻysunuvdagi idoralarning nizomini tasdiqlash; malakali mahalliy va xorijiy mutaxassislarni ishga yollash. 14. Agentlikka, unga yuklatilgan vazifalarni bajarish uchun agrodronlarni Investitsiyalar, sanoat va savdo vazirligi huzuridagi “Oʻztextreyd” davlat unitar korxonasi orqali olib kirish va Transport vazirligi huzuridagi Fuqaro aviatsiyasi agentligi tomonidan ulardan foydalanish huquqi berilsin. Agentlik tomonidan zarur hujjatlar taqdim etilgan kundan boshlab Transport vazirligi huzuridagi Fuqaro aviatsiyasi agentligi uch kun muddatda agrodronlarni ishga tushirish uchun ruxsatnoma bersin. 15. Agentlik: Qoraqalpogʻiston Respublikasi va viloyatlarning markaziy va yirik shaharlarida hamda Toshkent shahrining barcha tumanlarida manzarali va mevali daraxtlar, butalar hamda gullarni zararli organizmlardan himoya qilishda alohida nazoratni amalga oshirsin; bir oy muddatda Respublika agrokimyoviy tahlil markazi, Chigirtka va tut parvonasiga qarshi kurash xizmatlari, Oʻsimliklar karantini va himoyasi ilmiy-tadqiqot instituti va Biosifat respublika markazi tuzilmalarini tasdiqlash toʻgʻrisidagi Hukumat qarori loyihasini Vazirlar Mahkamasiga kiritsin. 16. Qoraqalpogʻiston Respublikasi Vazirlar Kengashi Raisi, viloyatlar va Toshkent shahar hokimlari bir oy muddatda: Qoraqalpogʻiston Respublikasi va viloyatlarning markaziy va yirik shaharlarida hamda Toshkent shahrida davlat unitar korxonasi shaklida Manzarali va mevali daraxtlar, butalar va gullarni zararli organizmlardan himoya qilish markazini quyidagi vazifalar yuklatilgan holda tashkil etish choralarini koʻrsin; manzarali va mevali daraxtlar, butalar hamda gullarni zararli organizmlardan himoya qilish boʻyicha kompleks chora-tadbirlarni amalga oshirsin; manzarali va mevali daraxtlar, butalar hamda gullarni zararli organizmlardan himoya qilish boʻyicha preparatlar hamda mineral oʻgʻitlar zaxiralarini shakllantirsin. 17. Quyidagilar: Agentlikning markaziy apparati Toshkent shahri, Mirobod tumani, Nukus koʻchasi, 77a-uy; Ilmiy-tadqiqot instituti va Biosifat respublika markazi Toshkent viloyati, Qibray tumani, Bobur koʻchasi, 4-uy; Markaz Toshkent viloyati, Qibray tumani, Bobur koʻchasi, 8-uy manzillari boʻyicha joylashtirilsin. 18. Vazirlar Mahkamasi bir oy muddatda Agentlik zimmasiga yuklatilgan nazorat mexanizmlarini takomillashtirish maqsadida Maʼmuriy javobgarlik toʻgʻrisidagi kodeksga oʻzgartish va qoʻshimchalarni nazarda tutuvchi qonun loyihasini belgilangan tartibda Oliy Majlis Qonunchilik palatasiga kiritsin. 19. Mazkur qaror ijrosini samarali tashkil etishga masʼul va shaxsiy javobgar etib Oʻsimliklar karantini va himoyasi agentligi bosh direktori, Qoraqalpogʻiston Respublikasi Vazirlar Kengashi Raisi, viloyatlar va Toshkent shahar hokimlari belgilansin. Qaror ijrosini muhokama qilib borish, ijro uchun masʼul idoralar faoliyatini muvofiqlashtirish va nazorat qilish Bosh vazir oʻrinbosari Sh.M. Gʻaniyev zimmasiga yuklansin. Amalga oshirilayotgan chora-tadbirlar natijadorligi yuzasidan har chorak yakuni boʻyicha Oʻzbekiston Respublikasi Prezidentiga axborot berib borilsin.